recursal/SuperWikiNEXT-32B huggingface dataset:
**מצעד סינגלי הרוק & המטאל הבריטי** ו**מצעד אלבומי הרוק & המטאל הבריטי** (באנגלית: **UK Rock & Metal Singles Chart** ו-**UK Rock & Metal Albums Chart**) הם מצעדי מוזיקה המפורסמים בממלכה המאוחדת על ידי חברת המצעדים הרשמית (OCC) כדי לקבוע את 40 הסינגלים והאלבומים הפופולריים ביותר בז'אנר הרוק והבי מטאל. שני המצעדים מורכבים על ידי ה-OCC על בסיס הורדות דיגיטליות, מכירות תקליטים פיזיות וסטרימינג בחנויות קמעונאיות בממלכה המאוחדת. המצעדים מתפרסמים באתר הרשמי של OCC מאז 1994. בעבר, מצעד סינגלי הרוק הבריטי, שנקרא לעיתים מצעד הסינגלים של המטאל, אשר הורכב על ידי CIN, שלימים הפך ל-OCC, התפרסם ב-*Hit Music* מספטמבר 1992 לסירוגין עד פברואר 1997 ולחלופין עם מצעד אלבומי הרוק והמטאל (שלעיתים נקרא מצעד הסינגלים של הרוק והמטאל) וגם עם מצעד המוזיקה העצמאי.

קישורים חיצוניים
----------------

* ?
* אתר האינטרנט הרשמי של מצעד סינגלי הרוק & המטאל הבריטי
* אתר האינטרנט הרשמי של מצעד אלבומי הרוק & המטאל הבריטי

הערות שוליים
------------

1. ↑  Official Rock & Metal Albums Chart Top 40 | Official Charts Company, www.officialcharts.com (באנגלית)
2. ↑  Background, www.ukchartsplus.co.uk
3. ↑  "Heavy Rock Singles, Kiss 100 FM Dance 20, National No 1 Singles, New BPI Awards"
4. ↑  HIT MUSIC: UK music chart weekly publication, worldradiohistory.com
**אורי רביץ** (נולד ב-10 בספטמבר 1964) הוא שחקן ישראלי.

ביוגרפיה
--------

רביץ למד בבית הספר למשחק בית צבי וסיים את לימודיו שם בשנת 1989.

רביץ השתתף בהצגות התיאטרון "מרד המתים", "הן לא תיקחהו עמך", "משפט הקופים", "אדי קינג", "גטו", "הלילה השנים עשר", "בשפל", "הברבור", "אורפיאו ואאורדיצה", "שרוף את זה", "מצעד המלאכים", "מחלת נעורים", "שלוש אחיות", "הבחורים בדלת ממול", "ביקור הגברת הזקנה", "קברט", "רוחות", "ארץ הבושת", "גם הוא באצילים", "ציד המכשפות", "אל נקמות" ו"מתאבל ללא קץ".

מלבד ההופעות בתיאטרון, שיחק בסדרות הטלוויזיה "ספיר" ו"פאזל" ששודרו בערוץ 2. בשנת 2006 הצטרף לעונה השלישית של "השיר שלנו" וגילם בה את ניקי, העוזר של לילי גולד.

אמו של רביץ, אלמה אברהם, נחטפה מנחל עוז במהלך הטבח שבוצע בקיבוץ במתקפת הפתע של חמאס בשנת 2023. היא שוחררה לאחר 51 ימים בשבי.

בשנת 2023 עזב רביץ את עולם התיאטרון ומאז הוא מתגורר במדריד.

קישורים חיצוניים
----------------

ויקישיתוף מדיה וקבצים בנושא **אורי רביץ** בוויקישיתוף

* אורי רביץ, במיזם "אישים" לתיעוד היצירה הישראלית
* אורי רביץ, במסד הנתונים הקולנועיים IMDb (באנגלית)
* אורי רביץ, בארכיון הבימה

הערות שוליים
------------

1. ↑  מאיה נחום שחל, "אתם אינכם ומוכרחים לשוב": הסיומת המצמררת לשיר האיקוני, באתר כלכליסט, 21 בנובמבר 2023
**ועדת השרים לענייני עלייה וקליטה** (המוכרת כ"**קבינט העלייה והקליטה**" או כ"**קבינט הקליטה**") היא ועדת שרים מיוחדת האמונה על תיאום בין משרדי הממשלה לגורמים רלוונטיים אחרים בפעולות הכרוכות בענייני עלייה, עידוד עלייה וקליטתם המיטבית של העולים החדשים ושילובם בחברה הישראלית בכל תחומי החיים. 

מנכ"ל משרד העלייה והקליטה ממונה על ריכוז התיאום והמעקב אחר החלטות הוועדה.

היסטוריה
--------

הקבינט הוקם לראשונה ב-30 במרץ 2003 בימי ממשלת ישראל ה-30. בראש הועדה עמדה שרת העלייה והקליטה ציפי לבני.

הקבינט הוקם שוב ב-20 באפריל 2009, בהחלטת ממשלת ישראל ה-32. הפעם בראשו עמד סגן ראש הממשלה ושר החוץ אביגדור ליברמן.

הקבינט הוקם שוב ב-21 ביוני 2015, בהחלטת ממשלת ישראל ה-34, ובראשו עמד שר העלייה והקליטה זאב אלקין, ולאחר שמונה לשר להגנת הסביבה החליפה אותו שרת העלייה והקליטה החדשה סופה לנדבר. בין החלטות הועדה הייתה ההחלטה להקים צוות בין-משרדי בראשות מנכ"ל משרד העלייה והקליטה שיגבש תוכנית אסטרטגית להנגשת שירותים הניתנים על ידי משרדי הממשלה ואשר יש להם נגיעה לאוכלוסיית העולים בשפות של קבוצות העולים העיקריות, וזאת על מנת שהעולים יוכלו לממש את זכויותיהם באופן מיטבי.

הקבינט הוקם מחדש ב-22 באוגוסט 2021, בהחלטת ממשלת ישראל ה-36. בראשות הקבינט עמדה שרת העלייה והקליטה פנינה תמנו-שטה. ב-10 במרץ 2022 החליט הקבינט על השקת מבצע עולים הביתה להעלאת יהודי אוקראינה, רוסיה ובלארוס בעקבות מלחמת אוקראינה-רוסיה. 

הקבינט הוקם מחדש בהחלטת הממשלה ה-37 מס' 275 מיום 5 במרץ 2023, בראשות שר העלייה והקליטה אופיר סופר.

מבנה הקבינט
-----------

### חברי הקבינט

ועדת השרים מורכבת מאחד עשרה שרים, ועוסקת בהתוויית מדיניות לעידוד עלייתם וקליטתם המיטבית של העולים החדשים ושילובם בחברה הישראלית. 

| שם | שר | מפלגה |
| --- | --- | --- |
|  | אופיר סופר | שר העלייה והקליטה- **יו"ר הוועדה** | הציונות הדתית |
|  | בצלאל סמוטריץ' | שר האוצר | הציונות הדתית |
|  | יצחק גולדקנופף | שר הבינוי והשיכון | יהדות התורה
אגודת ישראל |
|  | יואב קיש | שר החינוך | הליכוד |
|  | עמיחי שיקלי | שר התפוצות והמאבק באנטישמיות | הליכוד |
|  | יצחק וסרלאוף | שר הנגב, הגליל והחוסן הלאומי | עוצמה יהודית |
|  | ניר ברקת | שר הכלכלה והתעשייה | הליכוד |
|  | מיכאל מלכיאלי | שר הפנים | ש"ס |
|  | מיקי זוהר | שר התרבות והספורט | הליכוד |
|  | חיים כץ | שר התיירות | הליכוד |
|  | יואב בן צור | שר העבודה | ש"ס |
| **מוזמנים נוספים קבועים שאינם שרים** |
|  | דורון אלמוג | יו"ר הנהלת הסוכנות היהודית |
|  | אביחי כהנא | מנכ"ל משרד העלייה והקליטה |

קישורים חיצוניים
----------------

* הרכב הוועדה

הערות שוליים
------------

1. ↑  איתמר אייכנר, בנט התקשר למוקד חירום לעולים, המתין 5 דק' על הקו ונדחה: "בחברת מקררים עונים יותר מהר", באתר ynet, 7 במרץ 2022
2. ↑  ועדת שרים לעניני עליה וקליטה, משרד רה"מ
3. ↑  הנגשת שירותי הממשלה בשפות
4. ↑  יוקם קבינט שרים לענייני עלייה וקליטה, באתר ynet, 22 באוגוסט 2021
5. ↑  ועדת שרים לענייני עלייה וקליטה, החלטה מספר 275 של ממשלת ישראל השלושים ושבע, משנת 2023, באתר של משרד ראש הממשלה

| ועדות שרים |
| --- |
| קבינטים | הקבינט המדיני-ביטחוני • הקבינט החברתי-כלכלי • קבינט הדיור • קבינט העלייה והקליטה |
| נוספים | ועדת השרים לענייני חקיקה • ועדת השרים להצטיידות • ועדת השרים למתן היתר לפרסומים • ועדת שרים לעניין מוכנות הזירה האזרחית למצבי חירום • ועדת השרים לענייני שירות ביטחון כללי |
| בעבר | ועדת החמישה • המטבח • ועדת השרים להתיישבות • הקבינט לשוויון מגדרי • קבינט הקורונה • ועדת השרים לענייני סמלים וטקסים |
**ולדימיר בויארסקי** (10 בדצמבר 1901 – 7 במאי 1945) היה קצין הצבא האדום הסובייטי שהפך למשתף פעולה עם גרמניה הנאצית במהלך מלחמת העולם השנייה, שירת בצבא השחרור הרוסי של אנדריי וולסוב.

משפחה וחינוך
------------

נולד למשפחה פולנית, בויארסקי סיים את לימודיו במכון כלכלי בשנת 1926. הוא קיבל השכלה צבאית באקדמיה הצבאית על שם פרונזה בשנת 1937.

הוא שירת בגדוד הרובאים ה-111 של חטיבת הרובאים ה-37 ובשנת 1941 הצטרף למפלגה הקומוניסטית של ברית המועצות.

אחרי ינואר 1942 נלחם בחזית המערבית ובמאי 1942 נלקח בשבי על ידי כוחות גרמנים.

שיתוף פעולה עם גרמניה הנאצית
----------------------------

בשבי הודיע על רצונו לשתף פעולה עם הרשויות הגרמניות. הוא הוחזק במחנה מיוחד ליד ויניצה, ב-3 באוגוסט 1942, יחד עם הגנרל אנדריי ולסוב, חתמו על פנייה לפיקוד הגרמני עם בקשה להקמת צבא השחרור הרוסי. באותו חודש הוא שוחרר מהמחנה וב-1 בספטמבר 1942 מונה למפקד צבא העם הלאומי הרוסי (RNNA), שנוצר כניסוי והוצב בכפר אוסינטורף בין סמולנסק לאורשה. העבודה על יצירת RNNA הייתה בפיקוח של המודיעין הצבאי הגרמני.

באוקטובר 1942 היו ביחידה הצבאית כ-8,000 אלף חיילים, אך אז החליט הפיקוד הגרמני לחלק אותו לגדודים, אשר היו אמורים לשמש בנפרד על ידי הוורמאכט. בויארסקי התנגד להחלטה זו, נעצר, אך שוחרר במהרה ומונה לקצין פיקוד והכשרה על כוחות ההתנדבות המזרחיים במטה הארמייה ה-16. בתפקיד זה הוא שוב התעמת עם הרשויות בגרמניה ופוטר.

מאז קיץ 1943 הוא נצפה בגדודים רוסים מתנדבים, בפיקודו של הגנרל ולסוב. הוא לקח חלק פעיל ביצירת הכוחות המזוינים של הוועדה לשחרור עמי רוסיה ופיתוח התוכנית הפוליטית של הכוחות המזוינים. מינואר עד מאי 1945 היה סגן הרמטכ"ל של צבא השחרור הרוסי בפיקודו של הגנרל פיודור טרוחין.

ב-5 במאי 1945, בהוראת טרוכין, הוא נסע לאזור פראג כדי ליצור קשר עם היחידה הצבאית KONR - אוגדת החי"ר הראשונה בפיקוד הגנרל סרגיי בוניאצ'נקו. בעיר פריברם הוא נפל בשבי על ידי פרטיזנים צ'כיים בפיקודו של הקצין הסובייטי סמירנוב. הוא התעמת עם סמירנוב, נתן לו סטירה בפניו והוצא להורג מיד בתליה.

לקריאה נוספת
------------

* Александров К. М. (Alexanderov KM) *Офицерский корпус армии генерал-лейтенанта А. А. Власова*. Биографический справочник. September 2001.
* Залесский К. А. (Zalessky KA) *Кто был кто во Второй мировой войне. Союзники Германии*. - M.: АСТ, 2004. - Т. 2. - 492 с. - ISBN 5-271-07619-9 .

קישורים חיצוניים
----------------

ויקישיתוף מדיה וקבצים בנושא **ולדימיר בויארסקי** בוויקישיתוף

הערות שוליים
------------

1. ↑  Конец Южной группы РОА (ברוסית). Militera.lib.ru. נבדק ב-15 בדצמבר 2011. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 873156991005861180007
* WorldCat (עם VIAF): 873156991005861180007

 |
מרל אקשנר
**מרל אקשנר** (בטורקית: **Meral Akşener**; נולדה ב־18 ביולי 1956) היא פוליטיקאית, מורה ואקדמאית טורקייה אשר שימשה כשרת הפנים של טורקיה בין השנים 1996–1997 וסגנית יו"ר האספה הלאומית הגדולה של טורקיה.
היא ייסדה בשנת 2018 את מפלגת הטוב (אנ') והייתה מועמדת מטעמה בבחירות לנשיאות טורקיה בשנת 2018.

ביוגרפיה
--------

נולדה בעיר איזמיט להורים שמוצאם מתראקיה ומקדוניה. הוריה היו בין אלפי הטורקים שהיגרו לאסיה הקטנה במסגרת חילופי האוכלוסין בין יוון וטורקיה, היא בוגרת המחלקה ללשון באוניברסיטת איסטנבול והמחלקה להיסטוריה בת זמננו באוניברסיטת מרמרה את הדוקטורט שלה עשתה גם כן באוניברסיטת מרמרה ולאחר מכן עמדה כראש חוג במחלקה להיסטוריה של אוניברסיטת קוג'אלי.

חיים פוליטיים
-------------

את דרכה הפוליטית החלה אקשנר בריצה לראשות העיר איזמיט מטעם מפלגת הדרך הנכונה, היא נבחרה לאספה הלאומית לראשונה בשנת 1995 והחליפה את מחמט אאר בתפקידת שרת הפנים לאחר התפטרותו בשל שערוריית סוסורלוק, כהונתה אשר הסתיימה ב־30 ביוני 1997 אופיינה בקו תקיף מול המיעוט הכורדי ותנועת ה-PKK.
בשנת 2001 היא נבחרה שוב לפרלמנט מטעם מפלגת התנועה הלאומית ושימשה כחברת פרלמנט עד שנת 2015 למעט השנים 2002–2007.
לאחר סכסוך בינה ובין ראש מפלגת התנועה הלאומית, הקימה אקשנר ב־25 באוקטובר 2017 את "מפלגת הטוב" (İYİ Parti), בנאומה התייחסה אקשנר לכך שהדמוקרטיה הטורקית נמצאת "תחת מתקפה" ושמפלגתה חפצה בטורקיה חופשית וכן בביצוע שינויים במערכת המשפט הטורקית. לקראת הבחירות הכלליות בטורקיה (2018) חברה אקשנר לעמיתה כמאל קלצ'דרולו ממפלגת העם הרפובליקנית וביחד עם מפלגת האושר והמפלגה הדמוקרטית הם הקימו את הברית הלאומית, במטרה לייצר כח אלקטורלי נגדי לברית העממית (איחוד הקולות של מפלגת הצדק והפיתוח ומפלגת התנועה הלאומית) ומפלגתה קיבלה 43 מושבים בפרלמנט הטורקי.

הברית הלאומית העמידה נציגים גם בבחירות המקומיות בטורקיה בשנת 2019 ונציגים מטעמה תפסו את השלטון בערים המרכזיות בטורקיה (איסטנבול, אנקרה, אנטליה ועוד).

לקראת הבחירות הכלליות בטורקיה (2023) הוקם שולחן השישה שמורכב מחברי הברית הלאומית, ראש ממשלת טורקיה לשעבר אהמט דבוטאולו וראש מפלגת DEVA, שר החוץ לשעבר עלי באבאג'אן שמטרתו הנחת קווי ייסוד אידאולוגיים והעמדת נציג מטעמם לבחירות הכלליות בטורקיה (2023).

חיים אישיים
-----------

אקשנר נשואה ואם לבן, בתקשורת תוארה אקשנר כמוסלמית אדוקה אשר נוהגת להתפלל באופן קבוע.

במהלך מבצע שומר החומות השוותה את נשיא טורקיה רג'פ טאיפ ארדואן לראש ממשלת ישראל בנימין נתניהו כדוגמה לראש מדינה אשר כדבריה "לא מהסס לפגוע באזרחים כדי לשמור על הכיסא", הלה תבע אותה על סך 250,000 לירות טורקיות.

קישורים חיצוניים
----------------

ויקישיתוף מדיה וקבצים בנושא **מרל אקשנר** בוויקישיתוף
* 

* אתר האינטרנט הרשמי של מרל אקשנר (בטורקית)
* מרל אקשנר, ברשת החברתית פייסבוק

* מרל אקשנר, ברשת החברתית אקס (טוויטר)

* מרל אקשנר, ברשת החברתית אינסטגרם

* מרל אקשנר, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 1141277654
* ISNI: 0000 0004 9906 4134
* LCCN: no2018029803
* VIAF: 7060150567629606370002
* WorldCat: lccn-no2018029803

 |
אליפות אירו- אסיה משחקי "איילת" באילת 2014
מחנה אימונים במונטנגרו 2013
**דיאנה יעל פטרסקו** (נולדה ב-14 במאי 1989). היא קראטה-קא ישראלית בעלת חגורה שחורה דאן 2. אלופת ישראל ואלופת המכביה (2013), חברה בהתאחדות הקראטה בישראל.

ביוגרפיה
--------

דיאנה פטרסקו נולדה ברומניה, בעיר דווה, עלתה לישראל עם משפחתה ב-1992, והתיישבה בבאר שבע שם היא מתגוררת גם כיום. מגיל 10 התחילה ללמוד קראטה שוטוקאן במועדון של המאמן בוריס יסצ'ין ולאחר כשנתיים עברה למועדון רוגוז'רסקי דוג'ו שבבאר שבע, בהדרכתו של פרדרג רוגוז'רסקי. היא התאמנה יחד עם אביה, אהוד, אחיה ליאור, ואחותה הקטנה מיטל, אך לאחר 7 שנים כולם עזבו את הקארטה ורק דיאנה נשארה בתחום.

כבר בתחרות הראשונה שלה ב-1999 היא זכתה במדליית זהב, באליפות ישראל בקאטות עם חגורה לבנה.

בשנת 2005 במכבייה ה-17, היא זכתה בשתי מדליות, זהב וארד. מדליית זהב בקרבות לנערות בגילאי 16-14, שזו השנה הראשונה שבה החלה להילחם בקרבות, עד אז, היא השתתפה בתחרויות בקאטות בלבד, ומדליית ארד בתחרות קאטות (גילאי 14–16).

בשנת 2008 דיאנה נפצעה וקרעה את הרצועה בברך, כשבועיים לפני אליפות אירופה באיטליה ובכל זאת טסה והתחרתה אך הפסידה בסיבוב הראשון. יום לאחר חזרתה מאליפות אירופה היא התגייסה לשירות צבאי בפיקוד העורף. במהלך השירות הצבאי היא המשיכה להתאמן אך בתדירות נמוכה יותר עקב הפציעה. ב-2009 עברה ניתוח ראשון בברך ושוחררה מצה"ל. לאחר שיקום של כ-9 חודשים נאלצה לעבור ניתוח נוסף ועוד כחצי שנה של שיקום. בתקופה הזו היא אימנה ילדים צעירים, במועדון שבו גדלה. לאחר הפציעה היא החליטה לעזוב לאילת למשך שנתיים וחצי ובסך הכל במשך כ-4 שנים היא לא התאמנה. לאחר הפסקה זו מאימונים ב-2013 שבה לבאר שבע להתאמן ותוך 3 חודשים השתתפה באליפות אירופה שנערכה בבודפשט, הונגריה.

מאז בשנים 2013–2014 היא אלופת ישראל לבוגרות ובעלת תואר ראשון בחינוך גופני במכללת קיי בבאר שבע.

הישגיה הבולטים
--------------

* 2001- מדליית זהב (בקטגוריית קאטות) באליפות לונדון הפתוחה.
* 2003- מדליית זהב באליפות עולם לקארטה מסורתי בדרום אפריקה לנערות.
* 2005- מדליית זהב במכביה ה-17 לנערות (גילאי 14–16).
* 2007- סגל נבחרת ישראל בקארטה.
* 2005-2009- אלופת ישראל.
* 2013- מדליית זהב במכביה ה-19 בקטגוריית בוגרות משקל 61 ק"ג וגם במקצה הקבוצתי לנשים.
* 2013-2017- אלופת ישראל.
* 2013- מקום שביעי באליפות אירופה לבוגרים משקל -61 ק"ג, הונגריה.
* 2014- מדליית ארד במקצה קרבות בקטגוריית בוגרות במשקל 61 ב OPEN ITALIA איטליה.
* 2014- מדליית זהב במקצה קרבות בקטגוריית בוגרות במשקל 61 ב BELGRAD CUP סרביה.
* 2016- רבע גמר באליפות אירופה לבוגרים במקצה קרבות בקטגוריית בוגרות במשקל 61. מונפלייה, צרפת.
* 2017- מדליית זהב במכביה ה-20 בקטגוריית בוגרות משקל 61 ק"ג וגם במקצה הקבוצתי לנשים.
* 2018- מדליית זהב בGRAND PRIX פילזן, צ'כיה במקצה קרבות בקטגוריית בוגרות משקל פתוח ומדליית ארד במקצה קרבות בקטגוריית בוגרות משקל 61 ק"ג.

קישורים חיצוניים
----------------

ויקישיתוף מדיה וקבצים בנושא **דיאנה פטרסקו** בוויקישיתוף
* ליאור לרנר, "דיאנה פטרסקו החלימה מפציעה, וחזרה לקראטה (אורכב 23.10.2018 בארכיון Wayback Machine)". *Mynet באר שבע*. ‏2 ביוני 2013
* אילן שי, "הכי טובות בארץ: דיאנה פטרסקו ורותם עפרוני". *שבע*. 23 בפברואר 2014
* אילן שי, "פינלנד מחכה לה". *שבע*. 28 במרץ 2014
* אורן אהרוני, "אם נלך מכות, שנינו נגיע לבית החולים", באתר ynet, 2 במאי 2017
**נץ שחור** (שם מדעי: Accipiter melanoleucus) הוא מין של נץ החי ביערות אפריקה הטרופית.

זהו הנץ הגדול ביותר באפריקה ואחד מהגדולים בעולם. הוא מגיע לאורך 50 ס"מ ולמוטת כנפיים של 1 מטר. משקל הזכר 450–650 גרם, והנקבה גדולה יותר ומשקלה 750-1,020 גרם. כמשתמע משמו נוצותיו שחורות כמעט לגמרי, כשהצד החיצוני של הכנפיים לבן וכן הזנב והשת. המקור והרגליים צהובות והעיניים אדומות. בזנבו יש 3–4 נוצות אברה והוא מעופף מיומן ובעל יכולת לתמרן בתוך היערות בהם הוא חי.

תפוצה
-----

נצים אלה מצויים באפריקה שמדרום לסהרה בעיקר במערב אפריקה, מקניה עד דרום אפריקה ומערבה עד סנגל. הם מצויים בעיקר ביערות גשם או יערות פתוחים וכן בערבות שיחים ואף בסוואנה הפתוחה. כמו כן הם מצויים בביצות, ביצות מנגרובים ובחוף הים ואף באזורים עירוניים. באזורים מסוימים כריתת היערות גורמת לצמצום מספרם.

תזונה
-----

הנצים נוהגים לצוד בעיקר עופות עד גודל בינוני ועד גודל של 300 גרם. הם עפים בדממה בין העצים ותופסים בזריזות ציפור שהופתעה ולא נמלטה בזמן. לעיתים נדירות הם מנהלים מרדף אחרי טרפם. הטרף נקטל באמצעות הטפרים הגדולים ששוברים את צווארו או קורעים את בשרו. לעיתים הם צדים גם טרף המצוי על הקרקע.
המינים המועדפים עליהם הם [[יונה|יונים], שניצודות בעיקר על ידי הזכרים. הנקבות צדות יונים גדולות יותר וגם מיני פרנקולין, פנינייה (שיכולה לשקול עד 1 ק"ג) וכן דורסים קטנים יותר, לרבות נצים אחרים. לעיתים נדירות יצודו נצים אלה יונקים קטנים כמו עכברים, סנאים וגורי נמיות.

רבייה
-----

משפחה מקננת מסתמכת על מושבות קינון של יוני סלע, שמהן היא ניזונה. הנצים ידאגו להצמיד את קניהם למושבות יונים גם אם יגיעו עד מגורי בני אדם. בדרום אפריקה, באזור כף התקווה הטובה, הם מקננים על החוף ועלולים לאבד את קניהם לאווזי היאורית האגרסיביים. על כן הם נוהגים לקנן באזורים מרוחקים יותר או לחכות לסיום עונת הקינון של האווזים.

ישנם 2 תת-מינים לנץ השחור:

* Accipiter melanoleucus melanoleucus
* Accipiter melanoleucus temminckii

קישורים חיצוניים
----------------

ויקישיתוף מדיה וקבצים בנושא **נץ שחור** בוויקישיתוף
* נץ שחור, באתר ITIS (באנגלית)
* נץ שחור, באתר NCBI (באנגלית)
* נץ שחור, באתר Animal Diversity Web (באנגלית)
* נץ שחור, בבסיס הנתונים ARKive (באנגלית)
* נץ שחור, באתר האנציקלופדיה של החיים (באנגלית)
* נץ שחור, באתר GBIF (באנגלית)

* 
* 
* Museum specimenMuseum specimen

הערות שוליים
------------

1. ↑  נץ שחור באתר הרשימה האדומה של IUCN
**מוחמד אחמד עבדאללה** (ערבית: محمد أحمد عبد الله; נולד ב-1953) הוא רופא פורי, זוכה פרס זכויות האדם ע"ש רוברט קנדי. הוא היה המנהל הרפואי של "מרכז אמל" לטיפול ושיקום נפגעי עינויים. מטרת המרכז הייתה לטפל באנשים שחוו עינויים ולתעד את הפגיעה בזכויותיהם של אנשים אלו בעקבות אירועי רצח העם בחבל דארפור.

עבדאללה היה חבר במרכז למען השלום וקידום זכויות אדם הסודני עד לסגירתו. מטרת המרכז היא מניעת פגיעה בזכויות אדם וקידום שלום בחבל דארפור אשר נמצא בסודן. המרכז נסגר בשנת 2009 בגלל לחץ מהשלטונות הסודנים.

חיים אישיים
-----------

עבדאללה נולד בהרי מאררה אשר במרכז דארפור. בילדותו, כדי ללמוד בבית הספר, הוא נאלץ ללכת ברגל שלושה ימים, כשבגר לנער, למד בבית ספר אחר, אליו נדרש ללכת במשך חמישה ימים. עבדאללה למד רפואה באוניברסיטת אל פאשיר בדארפור, סודן. עבדאללה הוא הרופא הראשון בעולם שמגיע מהרי מאררה. לאחר סיום לימודיו הוא החל ללמד רפואה בדארפור ולטפל בנפגעי תקיפות מיניות ועינויים בבית החולים הלימודי של ניאלה.

בפרוץ רצח העם בחבל דארפור (תחילת שנות ה-2000) ממשלת סודן פצחה באיומים כלפיו בגלל שטיפולו בנפגעי עינויים ופגיעות מיניות, תוך תיעוד הפגיעה בזכויות אדם אשר נעשתה במהלך רצח עם זה. באותו זמן הוא עזר להקים את "מרכז אמל" לטיפול ושיקום נפגעי עינויים ושירת בתור המנהל הרפואי שלו עד סגירת המרכז על ידי השלטונות הסודנים.

בשנת 2007 זכה בפרס על שם רוברט פ. קנדי לזכויות אדם. הפרס ניתן לאנשים ששומרים ששמים זכויות אדם מעל הכל, אפילו מעל עצמם. הפרס ניתן לו על פועלו לעזרה ולקידום זכויות אדם תוך קבלת איומים בעינויים מהשלטונות הסודנים.

בשנת 2009, במהלך נסיעה לארצות הברית במסגרת אירוע של מרכז רוברט פ. קנדי, פירקו השלטונות הסודנים את "מרכז אמל" ואיימו על עבדאללה בעינויים ובקרקועו בסודן אם הוא יחזור לשם. כתוצאה מכך, הוא נשאר בארצות הברית. הוא ביקש עזרה מעמיתיו שימשיכו את עבודתו בסודן, ובאותו זמן החל לפתח עם עזרה מאוניברסיטת הרווארד טיפולים למען נשים ונערות שחוו אונס והתעללות מינית.

כיום, עבדאללה ממשיך לפרסם מאמרים על זכויות אדם. הוא עובד בשיתוף פעולה עם חברת רדיו וטלוויזיה שוויצריים (SRF) וממשיך לקדם זכויות אדם בסודן ובעולם בכלליות. בין מאמריו נכללים "לקראת שלום וצדק בדארפור: מסגרת לאחריות", "עדויות רפואיות לעינויים והפרות אחרות של זכויות אדם בדארפור" ועוד.

קישורים חיצוניים
----------------

* מאמר של עבדאללה עם במכון הבינלאומי לחוק בקליפורניה על דרכים לפתור את רצח העם בחבל דארפור: Toward Peace with Justice in Darfur: A Framework for Accountability
* מאמר של עבדאללה עם ארגון הרפואה האמריקאי על הפרת זכויות אדם על אנשים לא דוברי ערבית בחבל דארפור: Medical evidence of human rights violations against non-Arabic-speaking civilians in Darfur: a cross-sectional study

הערות שוליים
------------

1. 1 2  Boustany, Nora (2007-11-16). "Physician Honored For Work In Darfur" (באנגלית אמריקאית). ISSN 0190-8286. נבדק ב-2023-11-26.
2. ↑  2007: Mohammed Ahmed Abdallah, Sudan | Robert F. Kennedy Center for Justice & Human Rights | Robert F. Kennedy Center for Justice & Human Rights, web.archive.org, ‏2013-05-20
3. 1 2 3 4  Dr. Mohammed Ahmed Abdallah Eisa, scholar rescue fund
4. ↑  Mohammed Ahmed Abdallah | RFK Human Rights, ROBERT F. KENNEDY HUMAN RIGHTS (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מוחמד אחמד עבדללה"**.
**אנדרו פויסטל** (באנגלית: **Andrew J. Feustel**;‏ נולד ב-25 באוגוסט 1965, לנקסטר) הוא גאופיזיקאי ואסטרונאוט בתוכנית מעבורות החלל של נאס"א. הוא היה מפקד משלחת מס' 56 לתחנת החלל הבין-לאומית.

ביוגרפיה
--------

אנדרו פויסטל נולד בלנקסטר, פנסילבניה וגדל בלייק אוריון, מישיגן בה סיים לימודי בית ספר. בשנת 1985 הוא התחיל לימודים באוניברסיטת פרדו ממנה קיבל בשנת 1989 תואר ראשון במדעי כדור הארץ ובשנת 1991 הוא קיבל מאותו מוסד תואר שני בגאופיזיקה. בהמשך הוא עבר לקינגסטון שבקנדה וסיים דוקטורט בשנת 1995.

פויסטל עבד מספר שנים בסייסמולוגיה בקנדה ובשנת 1997 עבר ליוסטון בה עבד באקסון מוביל.

שירות בתחום החלל
----------------

בשנת 2000 פויסטל נבחר לצוות אסטרונאוטים. הוא סיים קורס במרכז החלל ג'ונסון וביצע מספר משימות בצוות הקרקע.

במאי 2009 פויסטל טס לחלל כמהנדס במשימה STS-125 במעבורת החלל אטלנטיס (סקוט אלטמן היה מפקד צוות). משימה זו היא החמישית והאחרונה לתחזוקת טלסקופ החלל האבל. במהלך משימה זו הוא ביצע 3 פעמים פעילות חוץ-רכבית באורך כולל של כ-20.5 שעות.

במאי 2011 פויסטל טס לחלל כמהנדס במשימה STS-134 במעבורת החלל אנדוור (מארק קלי היה מפקד צוות). המשימה יועדה להביא אל תחנת החלל הבינלאומית את המנשא הלוגיסטי EXPRESS 3, וספקטרומטר אלפא-מגנטי שעלותו 1.5 מיליארד דולר. שיגור ספקטרומטר זה, שמשקלו 7 טון, כמעט בוטל לאחר אסון מעבורת החלל קולומביה, אך בהחלטה מיוחדת של הקונגרס נוספה משימה זו כדי לשגרו בכל זאת. הספקטרומטר מיועד לזהות ולמדוד קרינה קוסמית, ולשפר את הבנתנו על המפץ הגדול.
במהלך משימה זו הוא ביצע 3 פעמים פעילות חוץ-רכבית באורך כולל של כ-21 שעות.

במרץ 2018 פויסטל טס בפעם שלישית בחללית סויוז MS-08 והצטרף למשלחת מס' 55 לתחנת החלל הבין-לאומית בפיקוד אנטון שקאפלרוב. לאחר סיום עבודת המשלחת פויסטל מונה למפקד משלחת מס' 56 לתחנת החלל הבין-לאומית. הוא חזר לכדור הארץ לאחר 196 ימים בחלל וביצוע 3 פעילויות חוץ-רכביות בארוך כולל של כ-20 שעות.

בנובמבר 2022 פויסטל פעל כ"אסטרונאוט ראשי" עד שבפברואר 2023 ג'וזף אקבה קיבל מינוי רשמי.

בשנת 2023 פויסטל פרש מנאס"א.

קישורים חיצוניים
----------------

ויקישיתוף מדיה וקבצים בנושא **אנדרו פויסטל** בוויקישיתוף
* הביוגרפיה של אנדרו פויסטל

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 5613 9338
* NKC: pna2011658803
* VIAF: 178164091
* WorldCat: viaf-178164091

 |
**ווֹלאס ספירמון ג'וניור** (באנגלית: **Wallace Spearmon**; נולד ב-24 בדצמבר 1984), הוא אתלט אמריקני. הוא אלוף עולם בריצת שליחים 4x100 מטר (אוסקה 2007) וסגן-אלוף עולם בריצת 200 מטר (הלסינקי 2005). שיאו האישי בריצה זו (19.65 שניות), מהווה את התוצאה השביעית בכל הזמנים.

ביוגרפיה
--------

ספירמון נולד בשיקגו, אילינוי. בילדותו עבר להתגורר בעיר פאייטוויל שבארקנסו. שם סיים את לימודיו התיכוניים והתקבל ללמוד באוניברסיטת ארקנסו שבעיר. שם התחרה בריצות קצרות בליגת האוניברסיטאות, במשך שתי עונות, עד אשר עבר לליגה המקצוענית. במסגרת אליפות ה-NCAA באתלטיקה (התאחדות ספורט הקולג'ים הלאומי בארצות הברית) התחרה בריצת 200 מטר, וזכה במדליית הזהב ב-2004, ושנה אחר כך זכה פעם נוספת בזהב, אך באליפות ה-NCAA באולם. 

באליפות העולם באתלטיקה, שהתקיימה בהלסינקי באוגוסט 2005 זכה ספירמון במדליית הכסף בריצת 200 מטר, בתוצאה של 20.20 שניות, כשבן ארצו ג'סטין גטלין מקדים אותו. שנה אחר כך, ב- 17 בספטמבר 2006 זכה במדליית הזהב בתחרות גביע העולם של התאחדות האתלטיקה הבינלאומית (המתקיימת כל ארבע שנים), בריצת 200 מטר בתוצאה של 19.87 שניות. 11 ימים בלבד אחר כך (28 בספטמבר) קבע בריצת 200 מטר, כשבמפגש בינלאומי שהתקיים בטגו, קוריאה הדרומית שיא אישי חדש של 19.65 שניות. 

ביוני 2007 ניצח בריצת ה-200 מטר באליפות ארצות הברית באתלטיקה, בתוצאה של 19.89 שניות, אולם באליפות העולם באתלטיקה, שהתקיימה באוסקה, יפן אותה שנה הוא זכה במדליית הארד, בתוצאה של 20.05 שניות. באותה תחרות השתתף ספירמון בריצת שליחים 4x100 מטר, יחד עם דארוויס פאטון, לירוי דיקסון וטייסון גיי, שייצגה את ארצות הברית, וזכה עימה במדליית הזהב. לאחר אליפות העולם ניצח ספירמון בשני מפגשי גולדן ליג רצופים, בהפרש של יומיים בלבד : ב- 14 בספטמבר, בתוצאה 19.88 שניות וב- 16 בספטמבר בתוצאה של 20.22 שניות.

באולימפיאדת בייג'ינג (2008) השתתף ספירמון בריצה ל-200 מטרים, הגיע לגמר וחצה את קו הסיום במקום השלישי. ספירמון חגג את זכייתו במדליית הארד, אף על פי שמסכי הטלוויזיה באצטדיון הראו הילוכים חוזרים בו הוא נראה כשהוא דורך על הקו שמפריד בין המסלולים, מה שהביא לפסילתו מהמירוץ.

קישורים חיצוניים
----------------

ויקישיתוף מדיה וקבצים בנושא **וולאס ספירמון** בוויקישיתוף

* וולאס ספירמון, באתר olympedia.org
* וולאס ספירמון, באתר התאחדות האתלטיקה הבין-לאומית
* וולאס ספירמון, באתר ליגת היהלום
* וולאס ספירמון, באתר Track and Field (גברים)
* וולאס ספירמון, באתר נבחרת ארצות הברית באתלטיקה

הערות שוליים
------------

1. ↑  nrg מעריב, בולט השלים דאבל: קבע שיא עולם מדהים גם ב-200 מ', באתר nrg‏, 20 באוגוסט 2008

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14251926

 |
**ברוך אדלר** (1 באוגוסט 1926 – 30 בנובמבר 2005, כ"א באב ה'תרפ"ו - כ"ט בחשוון ה'תשס"ו) היה עיתונאי, עורך לילה וכתב בעיתון "הצופה". אדלר כתב גם ב"הארץ", ב"ידיעות אחרונות", ב"שערים" וב"מבט".

ביוגרפיה
--------

נולד בטרנבה שבצ'כוסלובקיה, ונקרא על שמו של רבי ברוך הגר, האדמו"ר השני לבית חסידות ויז'ניץ. ב-1936 עלה ארצה עם משפחתו ממניעים ציוניים, הורים ושבעה ילדים, חלקם נשואים, ובהם גיסו יהודה שפיגל. אביו, מנחם מנדל אדלר, היה מראשוני חסידי ויז'ניץ בארץ ישראל. המשפחה לקחה איתה ארצה מכונות סריגה ופתחה עסק משפחתי של ייצור סוודרים ומוצרי סריגה בתל אביב.

לאחר תום לימודיו בישיבת היישוב בתל אביב הצטרף לאגודת אליצור, בה עסק בפעילות ציונית דתית. כמו כן, היה חבר בהגנה. במלחמת העצמאות נלחם עם חטיבת אלכסנדרוני באזורים שונים ובהם כיבוש מחנה תל ליטוינסקי, כיבוש לוד ורמלה במבצע דני ועוד. במילואים שירת בתותחנים וכקצין הגנה מרחבית. ב-1956 נישא לרחל לוי, ועבר להתגורר בשכונת יד אליהו בתל אביב.

בשל מצבה הדחוק של משפחתו לא זכה להשכלה על-תיכונית.

עבד תחילה כמורה לחינוך גופני. ב-1954 החל לעבוד כעיתונאי במערכת העיתון הציוני דתי הצופה, שם עבד במשך 46 שנים. תחום הכתיבה העיקרי שלו היה בנושאים כלכליים, אך הוא שימש גם ככתב צבאי, כתב לענייני תחבורה ותעופה וכתב לענייני תיירות. גם לאחר שחלה בפרקינסון, והתקשה בכתיבה, הוא המשיך להכתיב את כתבותיו למזכירותיו במערכת. בנוסף לעבודתו ב"הצופה" עבד כפרילנסר, בעיקר בתחום הכלכלי, בעיתונים נוספים כדוגמת "הארץ", והעיתונים הכלכליים "מבט" ו"שערים".

בעבודתו ב"הצופה" קידם נושאים שהיו חשובים בעיניו, בעיקר בהובלת מאבקים סוציאליים לטובת עמיתיו בעיתון.

נפטר בכ"ט בחשוון ה'תשס"ו ונקבר בבית העלמין ירקון. הותיר אחריו אישה, רחל אדלר, מפקחת בחינוך הממלכתי-דתי במשרד החינוך, שלושה בנים ובת. צעיר הבנים הוא הזמר-יוצר אורי אדלר. התגורר בבית מגורי העיתונאים, שני בנייני מגורים בשכונת יד אליהו בתל אביב בהם התגוררו כמה עיתונאים מרכזיים, ובהם יוסף לפיד, יגאל לב, שבתי דון-יחייא, לוי יצחק הירושלמי, יצחק בראט ונפתלי קראוס.

הערות שוליים
------------

1. ↑  מנחם משיב נפשי, ה'תשמ"ט, עמוד 19, פיסקה ה'
2. ↑  מנחם משיב נפשי, ה'תשמ"ט, עמוד 30
מגש "עוגות סן ג'וזפה"
**זפולה** (באיטלקית: ביחיד: **zeppola**; ברבים: **zeppole**) המכונה גם פירטלה (באיטלקית: **frittelle**) ובסרדיניה זיפולה (באיטלקית: ***zippole***; בסרדו: ***tzípulas - טזיפולס***).

הוא מאפה בצק איטלקי - המורכב מכדור בצק המטוגן בטיגון עמוק; על פי רוב קוטרו של כדור הבצק 10 סנטימטרים. הדונאט / טִגנִית בדרך כלל מצופה בציפוי אבקת סוכר, ולעיתים ממולאת בפודינג או ג'לי או קרם קנולי או בתערובת של חמאה ודבש.

נהוג לאכול מאכל זה ביום סן ג'וזפה (יומו של הקדוש הנוצרי יוסף הקדוש - 19 במרץ).

היסטוריה
--------

מאכל זה יודע במטבח האיטלקי, במיוחד במטבח הערים רומא ונאפולי, אולם הוא מוגש גם בסיציליה, סרדיניה, באי מלטה, ובקהילות איטלקיות בקנדה ובארצות הברית.

ברומא ובסיציליה המאכל נקרא *Bignè di San Giuseppe* - עוגת סן ג'וזפה, ובסיציליה גם "הסנפירים של סן ז'וזפה".

במהלך החג נמכרות העוגות ברחובות, וניתנות כמתנות.

בארצות הברית המאפים נקראים לעיתים "crispellis".

### בקרב יהודי רומא

יהודי רומא נהגו לאכול את הזפולה בגטו של רומא בחתונות, או לתת אותם כמתנה לחתן ולכלה.

גרסאות נוספות
-------------

במלטה נאכל זפולה מלוח והממולא לעיתים באנצ'ובי.

ראו גם
------

* סופגניה
* בנייה
* דונאט
* אקלר
* פריטולה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **זפולה** |

* מתכון באתר allrecipes (באנגלית)
* זפולה באתר italianchef (באנגלית)
* פאולין שובל, מתכון לזפולה, באתר הארץ, 10 בדצמבר 2018
* מתכון לזפולה

הערות שוליים
------------

1. 1 2  היסטוריה של המאכל
2. ↑  זפולה בארצות הברית
3. ↑  זפולה - מנהגי יהודי איטליה
4. ↑  סופגניות ברחבי העולם
**טימותי קופרה** (באנגלית: **Timothy Lennart Kopra**;‏ נולד ב-9 באפריל 1963, אוסטין) הוא טייס ואסטרונאוט בתוכנית מעבורות החלל של נאס"א. הוא היה מפקד משלחת מס' 47 לתחנת החלל הבין-לאומית.

ביוגרפיה
--------

טימותי קופרה נולד באוסטין שבטנסי. מצד אביו הוא צאצא של מהגרים פינים שהגיעו לארצות הברית בתחילת המאה ה-20. מבחינת האם הוא צאצא של מתיישבים גרמנים שהגיעו לאזור עמק האדסון בשנת 1710. 

לאחר סיום בית ספר בשנת 1981 קופרה למד באקדמיה הצבאית של ארצות הברית אותה סיים עם תואר ראשון במדעים בשנת 1985. בהמשך הוא קיבל תואר שני בהנדסת אווירונאוטיקה במכון הטכנולוגי של ג'ורג'יה בשנת 1995. בשנת 2013 הוא קיבל תואר שני נוסף במנהל עסקים.

לאחר סיום אקדמיה צבאית קופרה נשלח לקורס טיס אותו סיים בשנת 1986. הוא הוצב ביחידות שונות לרבות הדיוויזיה המוטסת ה-101 כטייס מסוק והשתתף במלחמת המפרץ.

בשנת 1998 קופרה החל לעבוד במרכז החלל ג'ונסון בתפקיד הנדסי.

שירות בתחום החלל
----------------

בשנת 2000 קופרה נבחר לצוות אסטרונאוטים. הוא סיים קורס במרכז החלל ג'ונסון וביצע מספר משימות בצוות הקרקע.

בפברואר 2008 קופרה טס לחלל במשימה STS-127 במעבורת החלל אנדוור (מארק פולנסקי היה מפקד צוות). הוא הצטרף למשלחת מס' 20 לתחנת החלל הבין-לאומית בפיקוד של גנאדי פדאלקה ופעל בה במשך 60 ימים. במהלך שהות בחלל הוא ביצע פעילות חוץ רכבית שנמשכה כ-5.5 שעות. קופרה חזר בטיסת STS-128 של מעבורת החלל דיסקברי בפיקוד פרדריק סטרקו.

קופרה היה אמור לטוס בטיסת STS-133 אך בעקות פגיעה בתאונת אופניים השתתפותו בוטלה.

בדצמבר 2015 קופרה טס בפעם השנייה בחללית סויוז TMA-19M והצטרף למשלחת מס' 46 לתחנת החלל הבין-לאומית בפיקוד סקוט קלי. לאחר סיום עבודת המשלחת קופרה מונה למפקד משלחת מס' 47 לתחנת החלל הבין-לאומית. הוא חזר לכדור הארץ לאחר 186 ימים בחלל וביצוע פעמיים פעילות חוץ-רכבית באורך כולל של כ-13 שעות.

בשנת 2020 הוכרז שקופרה מונה לתפקיד ניהולי בכיר ב-MDA Corporation.

קישורים חיצוניים
----------------

ויקישיתוף מדיה וקבצים בנושא **טימותי קופרה** בוויקישיתוף
* ביוגרפיה
**מק דנזיג** (באנגלית: **Mac Danzig**; נולד ב-2 בינואר 1980) הוא לוחם MMA לשעבר אמריקאי שנלחם ב-UFC בקטגוריית משקל קל, והמנצח של הלוחם האולטימטיבי - עונה 6 (אנ').

קריירה
------

דנזיג התגורר בבגרותו בלוס אנג'לס כדי ללמוד אמנויות לחימה. הוא למד היאבקות ואיגרוף ולחם בזירות שונות. בשנת 2001, החל להילחם באופן מקצועני. בשנת 2005 זכה בתואר האליפות במשקל קל של ארגון KOTC (אנ') והגן על תואר זה ארבע פעמים עד שהפסיד אותו בשנת 2007. בספטמבר 2007, השתתף בעונה הששית של תוכנית הטלוויזיה 'הלוחם האולטימטיבי' (אנ'), וניצח בטורניר את כל המתמודדים. באירוע הגמר, שהתקיים ב-8 בדצמבר 2007, הכניע בסיבוב הראשון את הלוחם טום ספיר (אנ') באמצעות חניקה אחורית וזכה בתואר 'הלוחם האולטימטיבי'. 

דנזיג לחם בזירת ה-UFC משנת 2007 עד שהודיע על פרישה במרץ 2014. במהלך קריירת ה-UFC שלו זכה שלוש פעמים בתואר 'הקרב של הערב' ופעם אחת בתואר 'הנוקאאוט של הערב'. דנזיג לחם ב-34 קרבות מקצוענים, ומאזן הקרבות שלו עומד על 21 ניצחונות, 12 הפסדים ותיקו אחד.

חיים אישיים
-----------

בשנת 2004, בהיותו בן 24, אימץ דנזיג אורח חיים טבעוני מטעמי מוסר. לדבריו, המעבר לטבעונות שיפר את זמן ההתאוששות שלו בין האימונים והקרבות, וכן שיפר את רמת האנרגיה שלו. דנזיג פעיל למען זכויות בעלי חיים ומשתתף מעת לעת בקמפיינים שונים בנושא (דוגמת השתתפותו בסרט Forks Over Knives (אנ')). 

לאחר פרישתו כלוחם MMA, הוא החל לאמן לוחמים. בנוסף, הוא עוסק בצילום ואף זכה להציג את יצירותיו בגלריה. 

דנזיג נשוי, ובשנת 2008 נולדה בתו נובה.

קישורים חיצוניים
----------------

ויקישיתוף מדיה וקבצים בנושא **מק דנזיג** בוויקישיתוף
* מק דנזיג, ברשת החברתית אקס (טוויטר)
* מק דנזיג, באתר BoxRec
* מק דנזיג, באתר אליפות הלחימה האולטימטיבית (UFC)
* מק דנזיג, באתר שרדוג
* סרטונים Mac Danzig: Vegan Testimonial - PETA People for the Ethical Treatment of Animals
* Exclusive Mac Danzig Interview - Men's Fitness, סרטון באתר יוטיוב
* סרטונים UFC's Mac Danzig on Fighting Matt Wiman, Winning TUF + Bloody Canvases - Karyn Bryant
* MAC DANZIG'S DIET - THE TRUTH ABOUT VEGAN - UFC

הערות שוליים
------------

1. ↑  דנזיג - דף לוחם באתר אליפות הלחימה האולטימטיבית

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מק דנזיג"**.
אדמירל **סר צ'ארלס גורדון רמזי**, KCB (באנגלית: **Sir Charles Gordon Ramsey**;‏ 4 בדצמבר 1882 – 19 בדצמבר 1966) היה קצין בצי המלכותי ששירת כמפקד העליון, חוף סקוטלנד. מאוחר יותר הוא מונה לשליש של המלך ג'ורג' השישי.

ביוגרפיה
--------

רמזי נולד ב-4 בדצמבר 1882 בסאות'סי, המפשייר והצטרף לצי המלכותי כצוער ב-1897.  כפרח קצונה, הוא הוצב בסיירת הממוגנת אה"מ צ'ריבדיס בתחילת 1900. הוא הועלה לדרגת לוטננט ב-30 ביוני 1904, ולקומנדר ב-31 בדצמבר 1915. 

הוא שירת במלחמת העולם הראשונה, בעת ובעונה אחת כקפטן אה"מ פסלי, ונכח בקרב יוטלנד.  הוא מונה למפקד שייטת אוניות המערכה השניה ב-1935  ולמפקד העליון, רוזית' ב-1939, וכיהן בתפקיד זה במהלך מלחמת העולם השנייה עד לפרישתו ב-1942.  ב-19 בדצמבר 1966 מת רמזי במרטין, פלורידה, ארצות הברית.

משפחתו
------

ב-1912 נשא רמזי לאישה את לוסי קלייר הנקוק;  נולדה להם בת אחת, פטרישיה, שנישאה לקומנדר הנרי דה צ'יר ב-1936.

הערות שוליים
------------

1. 1 2 3  Liddell Hart Centre for Military Archives
2. ↑  Ramsey Service Record. The National Archives. ADM 196/47. f. 327.
3. ↑  Listing compiled by historian Colin Mackie (אורכב 15.03.2012 בארכיון Wayback Machine)
4. ↑  "Royal Navy Flag Officers 1904-1945". אורכב מ-המקור ב-18 במרץ 2012. נבדק ב-15 ביוני 2011. `{{cite web}}`:  (עזרה)
5. ↑  Charles Ramsey The Peerage
**בן אייזנהארט** (באנגלית: **Ben Eisenhardt**; נולד ב-3 בדצמבר 1990) הוא כדורסלן אמריקאי-ישראלי המשחק בעמדות הפאוור פורוורד והסנטר בהפועל באר שבע/דימונה מליגת העל בכדורסל והליגה הבלקנית.

חיים אישיים
-----------

אייזנהארט נולד בביינברידג' איילנד, וושינגטון, והוא יהודי. הוא עלה לארץ ונעשה אזרח ישראלי.

קריירת כדורסל
-------------

אייזנהארט למד בבית הספר התיכון ביינברידג'. הוא העמיד ממוצעים של 12 נקודות ושבעה ריבאונדים למשחק כסיניור (בשנתו הרביעית והאחרונה בתיכון).

בתור פרשמן בעונת 2010–11, אייזנהארט שיחק באוניברסיטת המדינה הפוליטכנית של קליפורניה.

אייזנהארט שיחק בווייטמן קולג', וסיים את לימודיו ב-2014. כג'וניור בשנים 2012–2013 הוביל אייזנהרדט את האזור הצפון-מערבי (NWC) בנקודות (442 ), היה במקום הרביעי בממוצע הנקודות באזור (16.4 למשחק) ובאחוז סלי השדה (54.9%), ודורג שביעי בריבאונדים (6.2 למשחק). הוא נבחר לשחקן השנה של NWC ולחמישייה בראשונה של האזור. בעונת הסיניור שלו, הוא החמיץ מספר לא מבוטל של משחקים בגלל תסמיני זעזוע מוח.

אייזנהארט שיחק בעונותיו הראשונות בארץ באליצור יבנה (בעונת 2014/15 בליגה הלאומית) ובמכבי אשדוד (בעונת 2015/16 בליגת העל). לאחר מכן חתם בהפועל באר שבע/בני שמעון ששיחקה בליגה הלאומית, והגיע איתה לגמר ב-2016/17 וזכה איתה באליפות ב-2017/18. מאז שיחק עם הקבוצה ארבע עונות נוספות בליגת העל.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  "Ben Eisenhardt Basketball Player Profile, Hapoel Altshuler Shaham Beer Sheva, Whitman, News, Winner League stats, Career, Games Logs, Best, Awards". *Eurobasket LLC*.
2. ↑  "2007 Bainbridge hoops team reconnecting their roots". *Kitsap Sun*.
3. ↑  "An athlete's perspective from the sideline – interview; Hapoel Beersheba basketball player Ben Eisenhardt opens up about frustration of current hiatus". *The Jerusalem Post*.
4. ↑  "Ben Eisenhardt – 2013–2014 – Men's Basketball". *Whitman College Athletics*.
5. ↑  Snyder, Dylan. "Dream continues for Whitman's own Ben Eisenhardt". *Whitman Wire*.
|  |
| --- |
| **אוסטריה** |
| סמל אוסטריה |
| ערך זה הוא חלק מסדרת**ממשל ופוליטיקה של אוסטריה** |
| * **חוקה**
* **נשיא**
	+ אלכסנדר ואן דר בלן
* **קנצלר**
	+ קארל נהאמר
* **סגן הקנצלר**
	+ ורנר קוגלר
* **פרלמנט**
	+ **האספה הפדרלית:**
		- המועצה הפדרלית
		- המועצה הלאומית
* **מפלגות באוסטריה**
* **מדינות אוסטריה**
* **יחסי חוץ**

---

**פורטל אוסטריה** |

**המועצה הלאומית** (בגרמנית: **Nationalrat**) היא הבית התחתון של האספה הפדרלית של אוסטריה, המהווה את הפרלמנט האוסטרי. למרות היותה הבית התחתון, המועצה הלאומית היא למעשה המשפיעה יותר מבין שני הבתים, ולעיתים כשאומרים "הפרלמנט האוסטרי" מתכוונים למעשה אליה בלבד. המועצה מורכבת מ-183 חברים הנבחרים בבחירות ישירות. בחירות אלו מתקיימות מדי 5 שנים, אך לעיתים מוקדם יותר, כשהמועצה הלאומית מחליטה להתפזר מוקדם מן הרגיל.

תפקידי המועצה
-------------

במועצה הלאומית מרוכזים למעשה כל כוחות החקיקה של אוסטריה; על מנת לאשר חוק כלשהו חייבת להיות הסכמה של המועצה. לאחר שהחוק מאושר על ידי המועצה הלאומית, הוא עובר לידי המועצה הפדרלית (הבית העליון של הפרלמנט) לאשרור. אם המועצה הפדרלית מאשרת את החוק, או פשוט לא עושה דבר בעניינו, הוא מתקבל. לעומת זאת, אם המועצה הפדרלית מטילה וטו על הצעת החוק, המועצה הלאומית יכולה לנסות להעביר את ההצעה מחדש. אם המועצה הפדרלית עדיין מתנגדת, עליה לקבל קוורום (מספר מינימלי של משתתפים בישיבה הדרוש לקבלת החלטות מחייבות) גבוה יותר מהרגיל על מנת לבטל סופית את ההצעה. במילים אחרות, למועצה הפדרלית אין שום כוח ממשי למנוע אימוץ של חוק, והאפשרות שלה לעשות זאת היא קלושה ביותר. 

שלושת המקרים היוצאים מן הכלל שבהם המועצה הלאומית לא יכולה לקבוע חוק בלי הסכמה מלאה של המועצה הפדרלית הם: חוקים לשינוי החוקה של אוסטריה, חוקים להפחתת הזכויות של מדינות אוסטריה, וחוקים הקשורים למבנה הארגוני של הפרלמנט.

ראו גם
------

* המועצה הפדרלית של אוסטריה
* האספה הפדרלית של אוסטריה
* פוליטיקה של אוסטריה
* בתי מחוקקים לפי מדינה

קישורים חיצוניים
----------------

ויקישיתוף מדיה וקבצים בנושא **המועצה הלאומית של אוסטריה** בוויקישיתוף
* 

* אתר האינטרנט הרשמי של המועצה הלאומית של אוסטריה (בגרמנית ובאנגלית)
* המועצה הלאומית באתר הפרלמנט האוסטרי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007524486605171
* GND: 42786-X
* LCCN: n50067876
* NKC: xx0040417
* VIAF: 126406104
* WorldCat: lccn-n50067876

 |
**נזיד דגים ברמודה** (באנגלית: **Bermuda fish chowder**) הוא מרק נזיד שנחשב למאכל הלאומי של ברמודה. 

מאפיינים

המרכיבים הבסיסיים של הנזיד הם דגים, עגבניות ובצל מתובל ברום שחור וברוטב חריף. מאמינים כי המתכון נוצר במאה ה-17 על ידי המתיישבים האנגלים בברמודה.

מתכונים
-------

המרכיבים הבסיסיים של נזיד דגים ברמודה הם ציר דגים, פילה דגים ורסק עגבניות. מרכיבים אחרים הם בדרך כלל ירקות ועשבי תיבול ותבלינים.

ישנן וריאציות רבות שנבעו מהמרכיבים הבסיסיים. מתכון אחד משתמש בכוס אחת של בצל קצוץ, סלרי וגזר, כמו גם קוביות ציר חזיר וקצת רוטב ווסטרשייר. אחר משתמש בפילה דג לבן ( בקלה, דקרים, רעפנוניים או לוטיניים), בצל, גזר, סלרי, שום טחון, חמאה לא מלוחה, עלה דפנה, טימין, פלפל אנגלי, רוטב ווסטרשייר, רום שחור ורוטב פלפל שרי. ניתן להשתמש בסוגים אחרים של דגים כמו ורדון או מוסר ים.

הסמיכות של נזיד דגים ברמודה קלה בהרבה מאשר נזיד שמסמיכים אותו בחלב או בשמנת. לפעמים משווים אותו לבויאבז.

תבלינים מסורתיים
----------------

מתכונים מסורתיים מתובלים ברום שחור, ו"רוטב פלפל שרי", רוטב חריף העשוי מפימנטוס כבושים בשרי ותבלינים.  רוטב שרי פלפלים מקורי של אאוטרברידג' (Outerbridge) המיוצר במקום הוא אחד מהיצואים הבודדים של ברמודה. זה נאמר שנזיד דגים ברמודה חייב לכלול את הרוטב של אאוטרברידג'. רום חותם שחור מתוצרת המזקקה הברמודאית גוסלינג ברדס (Gosling Brothers) נחשב גם לרום המסורתי לטעם המרק.

היסטוריה
--------

מאמינים כי המתכון נוצר במאה ה-17 על ידי מתיישבים אנגלים בברמודה. רוטב פלפלי שרי הוא גם מסורת ברמודאנית מאותה תקופה. הוא נקרא "יין פלפלים", שימש את המלחים כדי להפוך אוכל מקולקל כמעט רקוב לטעים יותר.

ראו גם
------

* בויאבז
* גמבו
* מרק דגים
* רשימת מרקים
* רשימת נזידים

הערות שוליים
------------

* נזיד דגים ברמוודה ממגזין WestJet Airlines
* תיאור נזיד דגים ברמודה ממדריך הטיולים בברמודה לשנת 2011 של פרומר
* מתכון מאתר Gosling's Rum .


1. 1 2  Kelly, Daviot (8 במרץ 2007). "A taste of Guyana and Bermuda". *Jamaica Gleaner*. אורכב מ-המקור ב-9 באפריל 2008. נבדק ב-29 בפברואר 2012. `{{cite news}}`:  (עזרה)
2. 1 2 3  Hillinger, Charles (30 בינואר 1990). "Peppers profiting packer". *The Bulletin*. Australian Consolidated Press. נבדק ב-29 בפברואר 2012. `{{cite news}}`:  (עזרה)
3. 1 2 3  Blumenthal, Deborah (6 ביוני 1982). "Island Fish Chowder: It's Got that Zing". *The New York Times*. נבדק ב-29 בפברואר 2012. `{{cite news}}`:  (עזרה)
4. ↑  Spitler, Sue (במרץ 2009). *1,001 Delicious Soups and Stews: From Elegant Classics to Hearty One-Pot Meals*. ISBN 978-1-57284-091-1. נבדק ב-5 במרץ 2012. `{{cite book}}`:  (עזרה)
5. ↑  "Bermuda Fish Chowder". *Epicurious*. באוקטובר 2000. אורכב מ-המקור ב-24 בנובמבר 2021. נבדק ב-12 במרץ 2012. `{{cite web}}`:  (עזרה)
6. ↑  "Bermuda Fish Chowder A Good "Next Day" Dish". *Schenectady Gazette*. 19 בפברואר 1974. נבדק ב-5 במרץ 2012. `{{cite news}}`:  (עזרה)
7. 1 2  Clark, Charles T. (24 ביוני 2010). "Jasper White gives local clam shacks a run for the money". *The Day*. נבדק ב-29 בפברואר 2012. `{{cite news}}`:  (עזרה)
8. ↑  Lahuta, David (24 בספטמבר 2009). "36 Hours in Bermuda". *The New York Times*. נבדק ב-29 בפברואר 2012. `{{cite news}}`:  (עזרה)
**כריס סטיוארט** (באנגלית: **Chris Stewart**; נולד ב-15 ביולי 1960) הוא טייס קרב, סופר ופוליטיקאי אמריקאי. סטיוארט חבר המפלגה הרפובליקנית שכיהן כנציג המחוז השני של יוטה בבית הנבחרים של ארצות הברית משנת 2013 עד 2023. קודם לכן שירת כטייס קרב בחיל האוויר האמריקאי והוא סופר מצליח שספריו נכנסו לרשימת רבי המכר של הניו יורק טיימס.

ביוגרפיה
--------

סטיוארט נולד בלוגן שביוטה, אחד מעשרה ילדים למשפחה מורמונית שבבעלותה משק חלב. ב-1984 סיים תואר ראשון בכלכלה מאוניברסיטת המדינה של יוטה. בתום לימודיו התנדב לחיל האוויר של ארצות הברית. הוא סיים בהצטיינות יתרה קורס קצינים וקורס טיס והוכשר כטייס מטוסי קרב וכטייס מסוקים. במהלך 14 שנות שירותו כטייס בחיל האוויר שבר שלושה שיאי תעופה, בהם ההקפה המהירה ביותר של כדור הארץ. במשימה זו היה המתכנן וטייס המשנה של אחד משני המפציצים העל קוליים מדגם B-1B. במהלך המבצע ביצעו המטוסים שישה תדלוקים אווירים. על הטיסה זכו צוותי האוויר בגביע מקיי לשנת 1995, פרס הטיסה המצטיינת של השנה מטעם חיל האוויר.

לאחר שחרורו הקים עסק בתחום הייעוץ אותו מכר ב-2013.

סטיוארט הוא סופר שחיבר 17 ספרים, בהם מותחנים-טכניים, וסדרת מותחנים-אוונגליסטים. יחד עם אחיו טד חיבר את הרומנים ההיסטוריים "The Miracle of Freedom" ו"Seven Miracles That Saved America" שנכנסו לרשימת רבי המכר של הניו יורק טיימס. ב-2013 יצא לאור הספר "My Story" שכתב יחד עם אליזבת' סמארט. בספר מתואר סיפורה של סמארט שנחטפה כילידה והוחזקה בשבי במשך תשעה חודשים. הספר נכנס היישר לרשימת רבי המכר של הניו יורק טיימס כספר האלקטרוני הנמכר ביותר.

ב-2012 נבחר סטיוארט לנציג המחוז השני של יוטה בבית הנבחרים של ארצות הברית ברוב של 62% ומאז נבחר שלוש פעמים נוספות לתפקיד. הוא מכהן בוועדת ההצבות ובוועדת המודיעין. סטיוארט הוא ממתנגדי ההסכם עם איראן וטען שאיראן איננה שותפה שניתן לסמוך עליה.

ב-31 במאי 2023 הכריז סטיוארט כי בכוונתו להתפטר מבית הנבחרים על מנת להתמקד בטיפולים רפואיים עבור רעייתו החולה. ב-15 בספטמבר אותה שנה התפטר באורח רשמי ותמה כהונתו בקונגרס. החליפה אותו סלסט מלוי, ששירתה תחתיו כיועצת המשפטית בלשכותיו.

סטיוארט נשוי ואב לשישה.

קישורים חיצוניים
----------------

ויקישיתוף מדיה וקבצים בנושא **כריס סטיוארט** בוויקישיתוף
* 

* אתר האינטרנט הרשמי של כריס סטיוארט
* כריס סטיוארט, ברשת החברתית פייסבוק

* כריס סטיוארט, ברשת החברתית אקס (טוויטר)

* כריס סטיוארט, ברשת החברתית אינסטגרם

* כריס סטיוארט, סרטונים בערוץ היוטיוב

* כריס סטיוארט, ברשת החברתית Goodreads
* כריס סטיוארט באתר בית הנבחרים
* כריס סטיוארט באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  In What Way Is Iran a Reliable Negotiating Partner?, וול סטריט ג'ורנל, 2 במרץ 2015
2. ↑  סם מץ, Chris Stewart, 6-term Utah Republican, resigning from Congress, באתר AP‏, 31 במאי 2023 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2209 785X
* LCCN: n97051024
* NTA: 162281374
* US Congress: S001192
* VIAF: 28813119
* WorldCat: lccn-n97051024

 |
**צ'ארלס דוהיג** (באנגלית: **Charles Duhigg**, נולד ב-1974) הוא סופר ועיתונאי אמריקאי, זוכה פרס פוליצר לעיתונות בקטגוריית הפרשנות ב-2013. בעבר היה בעל טור ועורך בכיר בעיתון הניו יורק טיימס וכיום משמש כעיתונאי במגזין הניו יורקר. הוא מחברם של שני ספרי עיון. ספרו הראשון, "כוחו של הרגל" עוסק במדע של יצירת הרגלים. ספרו השני, "חכמים יותר מהירים יותר טובים יותר" עוסק במדע הפרודוקטיביות.

כתיבתו
------

ספרו הראשון של דוהיג "כוחו של הרגל" (The Power of Habit) התפרסם בשפה האנגלית ב-2012 ופורסם בתרגום לעברית ב-2013 על ידי הוצאת כנרת זמורה דביר. הספר שהה ברשימת רבי המכר של הניו יורק טיימס 62 שבועות.

ספרו השני, "חכמים יותר מהירים יותר טובים יותר" התפרסם ב-2016. הספר עוסק בשיטות להעלאת פרודוקטיביות אישית ופרודוקטיביות ארגונית. כך למשל מתאר דוהיג שיטה להעלאת המוטיבציה האישית באמצעות הצגת מספר דרכי פעולה אפשריות ומתן אפשרות בחירה במקום מתן הוראה אחת שאינה מאפשרת לעובדים מרחב תמרון.

חיים אישיים
-----------

דוהיג הוא יליד מדינת ניו-מקסיקו שבארצות הברית, בעל תואר בהיסטוריה מאוניברסיטת ייל ותואר במינהל עסקים מאוניברסיטת הרווארד. הוא החל להתעניין בפן המחקרי של פרודוקטיביות לאחר שחש כי הוא מתקשה לעמוד ביעדי המשימות והפרויקטים שלו ותהה מדוע הוא בפרט ובני אדם בכלל מתקשים לעמוד ביעדים שהציבו לעצמם.

לקריאה נוספת
------------

* צ'ארלס דוהיג, **חכמים יותר מהירים יותר טובים יותר**, כנרת זמורה דביר, 2017
* צ'ארלס דוהיג, **כוחו של הרגל**, כנרת זמורה דביר, 2013

ציטוטים נבחרים
--------------

> 
> כשאנשים התחילו לשמור על כושר גופני באופן קבוע, גם אם רק פעם בשבוע, הם התחילו לשנות גם דפוסים אחרים בחייהם. לעיתים קרובות לא במודע.
> 
> 
> 
> 

- כוחו של הרגל, פרק 4 עמוד 129 בתרגום לעברית (2013).

קישורים חיצוניים
----------------

ויקישיתוף מדיה וקבצים בנושא **צ'ארלס דוהיג** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* אתר הבית של צ'ארלס דוהיג

 Build a Better To-Do List, קדימון בשפה האנגלית לספר "חזקים יותר, מהירים יותר, חכמים יותר", קדימון בערוץ "Random House", באתר יוטיוב (אורך: 3:23)

הערות שוליים
------------

1. ↑   מאתר הניו יורק טיימס
2. ↑   מאתר הבית של צ'ארלס דוהיג
**קוש ג'ומבו** (באנגלית: **Cush Jumbo**, נולדה ב23 בספטמבר 1985) היא שחקנית וסופרת בריטית. היא מוכרת בעיקר בתפקידה הראשי כעו"ד לוקה קווין בסדרת הדרמה של CBS, האישה הטובה (2016-1015) ובסדרת ההמשך של פרמונט פלוס, הטובות לקרב (2021-2017). 

ג'ומבו כיכבה כבלשית בתאני ולאן בסדרת הדרמה המשטרתית "ורה" ((2012, 2016-2015) וכלויס חביבה 
ב-Torchwood: Children of Earth, הסדרה השלישית של Torchwood, סדרת ההמשך של דוקטור הו
סשנת 2009.

ג'ומבו זכתה לשבחים על עבודתה בתיאטרון. היא הייתה מועמדת לפרס לורנס אוליבייה על משחקה בתפקיד מרקוס אנטוניוס ביוליוס קיסר ב-2013, וכן שיחקה במחזה שכתבה, "ג'וזפין ואני". היא זכתה בפרס התיאטרון של איבנינג סטנדרד על הצגת היחיד שלה, ושחזרה את הופעתה בתיאטרון אוף-ברודוויי ב-2015. ג'ומבו הופיעה לראשונה בברודוויי במחזה "הנהר" של ג'ז באטרוורת' בשנת 2014, והייתה מועמדת בשנית לפרס אוליבייה ב-2021 עם שובה לבימת לונדון כהמלט.

ילדות ונעורים
-------------

ג'ומבו נולדה ברובע דנמרק היל בלונדון לאנג'לה ומרקס ג'ומבו. אמה היא בריטית ואביה הוא בריטי ממוצא ניגרי.

כבת שנייה בשישה ילדים, גדלה ג'ומבו בשכונות לואישם וסאוות'וורק. היא החלה בשיעורי מחול בגיל 3, טאפ, בלט ומחול מודרני, והמשיכה לריקודי רחוב, מחול מודרני, ריקודים סלוניים ומחול לטיני.

כילדה למדה בבית הספר גלנלין לדרמה כיום אקדמיית גלנלין). מגיל 11 עד 15 התאמנה בבית ספר פרנסיס קופר למחול, במקביל ללימודיה באקדמיה לבנות, אבל בגיל 14 פרשה מן הלימודים באקדמיה כדי לעסוק ביתר רצינות בלימודי משחק בקרוידן. 

היא סיימה בהצטיינות קורס משחק בבית ספר לדיבור ולדרמה לפני שיצאה לקריירה. היא שקלה לימודי הוראה בלונדון לפני שבחרה סופית בקריירה של שחקנית.

קריירה
------

בתיאטרון הופיעה ג'ומבו ב"סיפורי בריקסטון" בתיאטרון ליריק בהאמרסמית', ב"זהב נוזלי" בתיאטרון אמליה ובעמל אהבה לשווא בתיאטרון הגלוב. כמו כן הופיעה בהפקות שלח גן הדובדבנים, ציד המכשפות, מעגל הגיר הקווקזי, ריצ'רד השלישי ופיגמליון בתיאטרון רויאל אקסצ'נג' במנצ'סטר. בשנת 2012 זכץה בפרס יאן צ'רלסון על משחקה בתפקיד רוזלינד במחזה כטוב בעיניכם.

קישורים חיצוניים
----------------

ויקישיתוף מדיה וקבצים בנושא **קוש ג'ומבו** בוויקישיתוף

הערות שוליים
------------

1. ↑  הנדרסון, ברודוויי.קום/ קוש ג'ומבו על שמה יוצא הדופן, חברה החדש באדי יו ג'קמן וכיכובה בדרמה ,המזעזעת' "הנהר"13 בנובמבר 2014
2. ↑  רוברט שור, "מטרו": "קוש ג'ומבו: אלילת הילדות שלי ג'וזפין בייקר הצילה את הקריירה שלי" 11 ביולי 2013
3. ↑  אליזבת דיי, הגרדיאן, ראיון עם קוש ג'מבו: "אינני מעוניינת להופיע במגזין להיטים" 25 בנובמבר 2012
4. ↑   19 ביולי 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011827714405171
* GND: 1080335137
* ISNI: 0000 0001 2060 0757
* LCCN: nb2011014984
* SUDOC: 24064204X
* VIAF: 171578093
* WorldCat: lccn-nb2011014984

 |